Document ID: 32012R0270

REGULAMENTUL (UE) NR. 270/2012 AL COMISIEI
din 26 martie 2012
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru amidosulfuron, azoxistrobin, bentazon, bixafen, ciproconazol, fluopiram, imazapic, malation, propiconazol și spinosad în sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Limitele maxime de reziduuri (LMR-uri) pentru azoxistrobin, bentazon, bixafen, malation și propiconazol au fost stabilite în anexa II și în partea B din anexa III la Regulamentul (CE) nr. 396/2005. LMR-urile pentru amidosulfuron, ciproconazol, flusilazol, malation și spinosad au fost stabilite în partea A din anexa III la Regulamentul (CE) nr. 396/2005. Pentru fluopiram și imazapic nu au fost stabilite anterior LMR-uri în niciuna dintre anexele la Regulamentul (CE) nr. 396/2005, astfel încât s-a aplicat valoarea implicită de 0,01 mg/kg.
(2)
În contextul unei proceduri, pentru a obține autorizația de utilizare a unui produs de protecție a plantelor care conține substanța activă azoxistrobin pe semințe de muștar, semințe de mac și semințe de camelină, a fost depusă o cerere de modificare a LMR-urilor existente, în temeiul articolului 6 alineatul (1) din Regulamentul (CE) nr. 396/2005.
(3)
Cu privire la bentazon, o astfel de cerere a fost depusă pentru păstăioase și plante aromatice. Cu privire la bixafen, o astfel de cerere a fost depusă pentru semințe de rapiță, semințe de in, semințe de muștar și semințe de mac. Cu privire la amidosulfuron, o astfel de cerere a fost depusă pentru grăsimea, rinichii, ficatul și laptele provenind de la bovine, luând în considerare utilizările existente pe cerealele și iarba utilizate ca hrană pentru rumegătoare. Cu privire la ciproconazol, o astfel de cerere a fost depusă pentru semințele de rapiță. Cu privire la fluopiram, o astfel de cerere a fost depusă pentru semințoase, căpșuni, struguri, morcovi, ceapă, ceapă verde, roșii, porumb dulce, cucurbitacee, varză cu inflorescență, varză de Bruxelles, varză cu căpățână, varză chinezească, fetică, salată, creson, Barbarea verna, rucola, muștar vânăt, frunze și germeni de Brassicaceae, anghinare, praz, piersici, ardei, mazăre cu și fără păstăi, semințe de rapiță, grâu și produse de origine animală, luând în considerare utilizările pe culturi furajere pentru hrana animalelor domestice de la care se obțin produse alimentare. În urma tratamentului culturilor precedente, această substanță poate fi prezentă, de asemenea, pe legume rădăcinoase și cu tuberculi, bulbi, Brassicaceae, legume fructoase, legume cu frunze și plante aromatice. Prin urmare, a fost depusă o cerere pentru creșterea LMR-urilor, de asemenea, pentru aceste culturi. Cu privire la propiconazol, o astfel de cerere a fost depusă pentru orez. Cu privire la spinosad, o astfel de cerere a fost depusă pentru mure, zmeură, banane, ridichi și pătrunjel.
(4)
În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea flusilazolului pentru ceai. Solicitantul susține că utilizarea autorizată a flusilazolului pe ceai în Indonezia conduce la reziduuri care depășesc LMR-urile din Regulamentul (CE) nr. 396/2005 și că este necesar o LMR mai ridicată pentru a evita barierele comerciale pentru importul de ceai.
(5)
Cu privire la imazapic, a fost depusă o astfel de cerere pentru creșterea LMR-urilor actuale pentru trestia de zahăr din America Centrală și de Sud (Costa Rica, Brazilia, Guatemala). Cu privire la fluopiram, o astfel de cerere a fost depusă pentru creșterea LMR-urilor actuale pentru citrice, fructe nucifere, mere, fructe sâmburoase, căpșuni, fructe de rug, afine, banane, cartofi, ridichi, usturoi, ceapă, ceapă eșalotă, ardei, vinete, bame, porumb dulce, scarola, plante aromatice, păstăioase, leguminoase, semințe oleaginoase, cereale, hamei, condimente și sfeclă de zahăr din Statele Unite. Cu privire la malation, o astfel de cerere a fost depusă pentru creșterea actualei LMR pentru mușețelul din Egipt.
(6)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.
(7)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la LMR-urile propuse (2). Autoritatea a transmis aceste avize Comisiei și statelor membre și le-a pus la dispoziția publicului.
(8)
În avizele sale motivate, autoritatea a concluzionat că, în ceea ce privește utilizarea de bentazon pe mazărea cu și fără păstăi, LMR-urile erau deja fixate la niveluri corespunzătoare utilizărilor intenționate autorizate. În ceea ce privește fasolea și lintea, autoritatea a propus LMR-uri mai scăzute, pornind de la ipoteza că cele actuale nu mai erau necesare. În absența unor informații care să confirme această ipoteză, LMR-urile ar trebui să rămână nemodificate. Cu privire la fluopiram, cu excepția fructelor nucifere, semințoaselor, cireșelor, căpșunilor, cartofilor, cepei, leguminoaselor, arahidelor, semințelor de rapiță, boabelor de soia, porumbului, secarei, sorgului, grâului și sfeclei de zahăr, nu a fost prezentată nicio dovadă referitoare la autorizarea în Statele Unite pentru culturile pentru care a fost solicitată toleranța la import. Prin urmare, cerințele prevăzute la articolul 14 alineatul (2) din Regulamentul (CE) nr. 396/2005 nu au fost îndeplinite. Cu privire la flusilazol, autoritatea a concluzionat că, în ceea ce privește utilizarea pe ceai, datele nu au fost adecvate pentru a susține LMR solicitată. Cu privire la malationul de pe mușețel, autoritatea a propus două LMR-uri, una bazată pe datele din 2007 referitoare la reziduuri, iar alta ținând seama de o posibilă schimbare a practicilor agricole după 2007 în Egipt. Deoarece nu există dovezi privind o astfel de modificare, se cuvine să se accepte prima propunere a autorității. Cu privire la spinosad, autoritatea a concluzionat că, în ceea ce privește utilizarea pe mure și zmeură, datele nu au fost adecvate pentru a susține LMR-urile solicitate.
(9)
Cu privire la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații referitoare la proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu indică existența unui risc de depășire a dozei zilnice acceptabile (DZA) sau a dozei acute de referință (DAR).
(10)
Pe baza avizelor motivate ale autorității și ținând seama de factorii relevanți pentru subiectul luat în considerare, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.
(11)
Prin urmare, Regulamentul (CE) nr. 396/2005 ar trebui modificat în consecință.
(12)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 martie 2012.

Labels: 17
20
0
3
6